Document ID: /roh_data/filtered/fineweb-2-filterrobots_roh.jsonl.gz/11536

Sulet il CB Trun/Rabius è vegnì da tegnair la liga. L’equipa da la Cadi dat er la proxima stagiun, quai gia per la quarta giada en roda, en la 3. liga regiunala. Trun/Rabius ha terminà il campiunadi sin il 7avel plaz da la tabella. I fiss dentant anc stà pussibel dapli per l’equipa ch’è vegnida trenada per la davosa giada da Donat Albin e Philippe Vincenz.
Trais da quatter equipas relegadas
Auter che Trun/Rabius n’èn ils Surmirans ed ils Lumnezians betg mitschads da la relegaziun. Omaduas equipas han terminà il campiunadi sut il stritg. Per il CB Surses è l’aventura 3. liga pia gia a fin suenter ina stagiun. Il CB Lumnezia ha gia baud stuì vesair en ch’i na tanscha betg da restar en la 3. liga. Lumnezia ha numnadamain gudagnà be 2 da 22 gieus da campiunadi.
Ina frida ha er l’US Schluein Glion stuì magunar. L’equipa da la Foppa sto suenter trais stagiuns puspè turnar en ina liga pli bassa. Cun quest cader e cun questa infrastructura è la finamira da tant pli spert puspè turnar enavos en la 2. liga.